钦定古今图书集成/明伦汇编/闺媛典/第330卷 > 凉武昭后尹氏
## 钦定古今图书集成/明伦汇编/闺媛典/第330卷 > 凉武昭后尹氏

按《晋书列女传》，凉武昭王李元盛后尹氏，天水冀人
也。幼好学，清辩有志节。初适扶风马元正，元正卒，为
元盛继室，以再醮之故，三年不言，抚前妻子，逾于己
生。元盛之创业也，谟谋经略，多所毗赞，故西州谚曰：
“李、尹王敦煌。”及元盛薨，子士业嗣位，尊为太后。士业
将攻沮渠蒙逊，尹氏谓士业曰：“汝新造之国，地狭人
稀，静以守之，犹惧其失，云何轻举，窥冀非望？蒙逊骁
武，善用兵，汝非其敌。吾观其数年已来，有并兼之志，
且天时人事，似欲归之。今国虽小，足以为政，知足不
辱，道家明诫也。且先王临薨，遗令殷勤，志令汝曹深
慎兵战，俟时而动，言犹在耳，奈何忘之！不如勉修德
政，蓄力以观之。彼若淫暴，人将归汝。汝苟德之不建，
事之无日矣。汝此行也，非唯师败，国亦将亡。”士业不
从，果为蒙逊所灭。尹氏至姑臧，蒙逊引见，劳之，对曰：
“李氏为胡所灭，知复何言！”或谏之曰：“母子命悬人手，
奈何倨傲！且国败，子孙屠灭，何独无悲？”尹氏曰：“兴灭
死生，理之大分，何为同凡人之事，起儿女之悲。吾一
妇人，不能死亡，岂惮斧钺之祸，求为臣妾乎！若杀我
者，吾之愿矣。”蒙逊嘉之，不诛，为子茂虔聘其女为妻。
及魏氏以武威公主妻茂虔，尹氏及女迁居酒泉。既
而女卒，抚之不哭，曰：“汝死晚矣！”沮渠无讳时镇酒泉，
每谓尹氏曰：“后诸孙在伊吾，后能去不？”尹氏未测其
言，答曰：“子孙流漂，托身丑虏，老年馀命，当死于此，不
能作毡裘鬼也。”俄而潜奔伊吾，无讳，遣骑追及之。尹
氏谓使者曰：“沮渠酒泉许我归北，何故来追？汝可斩
吾首，归终不回矣。”使者不敢逼而还。年七十五，卒于
伊吾。